Næsten hver tiende nordjyske vælger står nu og sandsynligvis frem til næste folketingsvalg uden repræsentation på Christiansborg. I 2019 stemte 9,5 procent af vælgerne i Nordjylland på Dansk Folkeparti, som fik valgt to medlemmer, Bent Bøgsted og Lise Bech. Mere end 5700 nordjyske vælgere stemte personligt på de to folketingsmedlemmer. Nu melder de sig begge ud af partiet. Veteranen Bent Bøgsted fra Østervrå havde i forvejen meddelt, at han efter godt 20 år ikke genopstiller. Lise Bech fra Støvring har været med i partiet fra starten, var i sin tid med til at indsamle underskrifter, så det nye parti blev opstillingsberettiget - og har siden 2015 siddet i Folketinget. Morten Messerschmidt er årsag Årsagen til deres beslutning er den første måned med Morten Messerschmidt som formand. De ville begge have haft Martin Henriksen som formand, men lod forstå efter det ekstraordinære landsmøde, at de gav den ny formand en chance. Den har han fået - men nu vil fire folketingsmedlemmer, deriblandt de to nordjyske, ikke mere. Ikke mindst Lise Bech er særdeles kontant i sin begrundelse for beslutningen. Hun kalder Morten Messerschmidt en folkeforfører og siger, at han ikke er, som han giver sig ud for at være. Lise Bech føjer til, at folketingsmedlemmer oplever at blive råbt ad i, hvad hun selv betegner som en børnehave. Det skal angiveligt være den tidligere partileder Pia Kjærsgaard, der har råbt af andre i folketingsgruppen. "Pisseærgerligt" Netop mandag aften var der indkaldt til opstillingsmøde i Dansk Folkeparti i Thistedkredsen, hvor Lise Bech er - eller rettere: indtil nu har været - opstillet. På forhånd var der tegn på, at Lise Bech måske skulle i kampvalg for sit kandidatur. Det tidligere folketingsmedlem Ib Poulsen, der er byrådsmedlem i Thisted, havde erklæret sig parat til at stille op. Formanden for DF i Thisted, Nina Røntved Krog, blev mandag ved 18-tiden informeret af Lise Bech om, at folketingsmedlemmet havde meldt sig ud og derfor ikke kom til opstillingsmøde. Formanden siger, at det er “pisseærgerligt, at Lise har meldt sig ud, for hun er megadygtig”. Fremtid for Dansk Folkeparti i Nordjylland Efter valget af Morten Messerschmidt lod Bent Bøgsted forstå, at skulle han forlade partiet, ville han fortsætte perioden ud som løsgænger. Hvis Lise Bech gør det samme, er DF uden nordjysk repræsentation frem til valget, der kommer senest til juni næste år. I modsat fald - altså hvis en eller begge vælger at forlade tinget i utide - er Kim Edberg Andersen formelt set første-suppleant. Han har dog i mellemtiden forladt DF og er nu spidskandidat for Nye Borgerlige i Nordjylland. På de næste suppleant-pladser står de to tidligere folketingsmedlemmer Morten Marinus og Ib Poulsen. Umiddelbart er der ikke indikationer på, at andre nordjyske DF’ere her og nu vil følge de to nordjyske folketingsmedlemmer ud af partiet. Foreløbig skal partiet have opstillet sit hold af folketingskandidater til det kommende valg. Flere tidligere folketingsmedlemmer er tilsyneladende klar til at stille op i Nordjylland.
De to nordjyske DF-folketingsmedlemmer har begge meldt sig ud af partiet. Især Lise Bech smækker kraftigt med døren og kalder den nye partiformand, Morten Messerschmidt, en folkeforfører.